10 000 nuwe gevalle teen einde van week verwagSalim Abdool Karim (Foto: Motshwari Mofokeng/African News Agency) ’n Epidemioloog voorspel dat Suid-Afrika teen die einde van die week reeds meer as 10 000 nuwe Covid-19-gevalle per dag gaan aanmeld. Prof. Salim Abdool Karim, voormalige voorsitter van die ministeriële advieskomitee oor Covid-19, het Maandag gewaarsku dat die nuwe Omikron-variant waarskynlik ŉ styging in Suid-Afrika se koronavirusgevalle tot gevolg sal hê. Nuwe gevalle kan moontlik teen die einde van die week verdriedubbel, glo Karim. “Ons kan verwag dat oordraagbaarheid waarskynlik hoër gaan wees en daarom kan ons vinniger meer gevalle sien. “Ek verwag dat ons teen die einde van die week die kerf van meer as 10 000 gevalle per dag gaan verbysteek en binne die volgende twee tot drie weke druk op hospitale gaan sien.” Maroela Media het vroeër vandag berig altesame 2 858 nuwe Covid-19-gevalle is teen Maandag in Suid-Afrika aangemeld. Dit is ŉ beduidende toename van die minder as 300 nuwe gevalle wat twee weke gelede aangemeld is. Die positiwiteitskoers het ook van 1% tot byna 10% binne twee weke gestyg. Dr. Joe Phaahla, minister van gesondheid, het egter vanoggend gesê Suid-Afrikaners hoef nie angstig oor die nuwe Omikron-variant, óf ŉ moontlike vierde vlaag van die pandemie te wees nie. Die minister en ander kenners sê die land het die afgelope 20 maande reeds drie golwe agter die rug en meen Suid-Afrikaners gaan hulle nie deur ŉ vierde vlaag laat onderkry nie. Phaahla het die versekering gegee dat die land se gesondheidstelsel voorbereid is op ŉ volgende vlaag en het ŉ beroep op mense gedoen om hulself te beskerm deur die nodige veiligheidsmaatreëls na te kom.